  Руслан Нуриахметов Майя Бывальцева 22-26 южтолэзе Ижкарын ляб адӟись пиналъёслэн «Спортивная смена» огъяросси тол спартакиадазы мыноз. Ужрадэ 12 улосвылъёсысь 100-лэсь трос пыриськисьёс люкаськизы, соос пӧлын Якшур-Бӧдьяысь школа-интернатын но Удмуртиысь спортивно-адаптивной школаын дышетскись 13 пинал спортсменъёс. Со сярысь элькунысь физкультурая, спортъя но егитъёсын ужанъя министерстволэн пресс-службаез ивортӥз. Спартакиадаез 23-тӥ южтолэзе куасэн бызьылонъя Г. А. Кулакова нимо огъетын сӥё-дано усьтӥзы. Ужрадэ элькунысь спортъя министрлэн нырысетӥ воштӥсез Денис Парахин, куасэн бызьылонын ныль полэс олипи чемпионка Галина Кулакова но кык полэс олимпи чемпионка Тамара Тихонова пыриськизы. « Спартакиада – огъёзъёсын вераськон, ӵошатскон но устооссэ шараян понна понна туж умой луонлык. Таӵе ужрадъёслы луыса матысь дыре выль паралимпи чемпионъёсмы кылдозы шуыса оскисько » Денис Парахин, Удмуртиысь спортъя министрлэн нырысетӥ воштӥсез Денис Парахин тодэ вайиз Удмуртиысь биатлонистэз Борис Богдановез. 30 ар талэсь азьло со Альбервильын (Франция) Паралимпи шудонъёсын адӟисьтэмъёс пӧлын 7,5 иськемын зарни медаль басьтӥз, 10 но 30 иськеме куасэн бызьылонын азвесь утӥз. Сыӵе вормонъёс пиналъёслы спортэн вырын мылкыд сёто. Спартакиада ляб адӟисьёслэн паралимпи тол спорт амалъёссыя ортче: куасэн бызьылон (классика амалэн 900 метр, эркын амалэн одӥгысен вить иськемозь, эстафета 3х2,5 иськем), биатлон (7,5 но 6 иськем). Ӵошатсконъёсы 2005-2007, 2008-2011 но 2012-2015 аръёсы вордскем нылъёс но пиос пырисько. Тросэз соос адӟисьтэм но ляб адӟись пиналъёс понна нимысьтыз дышетон ужъюртъёсын дышетскисьёс. Азьвылэз огъяросси спартакиада 2019-тӥ арын Киров улосвылын ортчиз, отчы 15 улосвылъёсысь 130 пиналъёс пыриськизы. Командаос кусыпн огъя зачтёын Якшур-Бӧдьяысь школа-интернтлэн командаез нырысетӥ инты басьтӥз. Тодэ вайытом, 18-21 южтолэзе Ханты-Мансийскын Паралимпиецъёслэн тол шудонъёсазы Удмуртиысь Владислав Лекомцев куасэн бызьылонъя но биатлонъя ӵошатсконъёсын ньыль медаль утӥз. «Удмуртия» клубысь следж-хоккеистъёс Михаил Ворончихин, Дмитрий Галкин, Владимир Рычков Россилэн нырысетӥ командаеныз зарни медальёс басьтӥзы.  Тегъёс: Спорт Спартакиада пиналъёс сӧсыръёс Удмуртия Ижкар  